b'\n_START_ARTICLE_\nAlejandro Sabella\n_START_SECTION_\nPelaajaura\n_START_PARAGRAPH_\nPelaajana 171-senttinen River Platen kasvatti Sabella edusti seitsem\xc3\xa4\xc3\xa4 seuraa nelj\xc3\xa4ss\xc3\xa4 eri maassa. H\xc3\xa4nen pelipaikkansa oli keskikentt\xc3\xa4pelaaja. H\xc3\xa4n pelasi vuosina 1978\xe2\x80\x931981 Englannissa Sheffield Unitedissa ja Leeds Unitedissa. Estudiantes de La Platan riveiss\xc3\xa4 Sabella voitti kaksi kertaa Argentiinan liigan. H\xc3\xa4n lopetti uransa Meksikon liigan Irapuato FC:n riveiss\xc3\xa4.\n_START_SECTION_\nValmentajaura\n_START_PARAGRAPH_\nSabella valittiin vuonna 2009 Estudiantes de La Platan p\xc3\xa4\xc3\xa4valmentajaksi. H\xc3\xa4n onnistui kahden Estudiantes-vuoden aikana voittamaan Copa Libertadoresin vuonna 2009 ja Argentiinan Aperturan vuonna 2010. H\xc3\xa4net valittiin Argentiinan jalkapallomaajoukkueen p\xc3\xa4\xc3\xa4valmentajaksi vuonna 2011 maan menestytty\xc3\xa4 huonosti Copa Am\xc3\xa9ricassa. H\xc3\xa4n nimesi heti Lionel Messin joukkueen uudeksi kapteeniksi. Sabella johti Argentiinan 2014 MM-kisoihin Etel\xc3\xa4-Amerikan karsintojen ykk\xc3\xb6sen\xc3\xa4._NEWLINE_MM-lopputurnauksessa Sabella johdatti tiiviisti puolustaneen Argentiinan aina loppuotteluun saakka. Saksa oli finaalissa parempi jatkoajalla maalein 1\xe2\x80\x930.  Hein\xc3\xa4kuussa Sabella ilmoitti yll\xc3\xa4tt\xc3\xa4en j\xc3\xa4tt\xc3\xa4v\xc3\xa4ns\xc3\xa4 teht\xc3\xa4v\xc3\xa4t maajoukkueen per\xc3\xa4simess\xc3\xa4.'